**1. A feladat a kereszténység korai történetére vonatkozik.**

Oldja meg a feladatokat a forrás és az ismeretei segítségével! (Elemenként 1 pont, összesen 4 pont.)

„Mivel (…) minden egyes ember értelmének és akaratának meg kell adni azt a jogot, hogy saját döntése szerint foglalkozzon az isteni dolgokkal, már korábban arra buzdítottuk a keresztényeket, hogy saját szektájuk és vallásuk hitét őrizzék. (…) Amikor én, Constantinus Augustus, és én, Licinius Augustus, kedvező előjelektől kísérve Mediolanumba érkeztünk és mindent fontolóra vettünk, ami a köz hasznára és javára szolgál, (…) úgy döntöttünk, hogy (…) olyan rendeleteket bocsátunk ki, amik biztosítják az istenség iránti tiszteletet és imádást, azaz hogy megadjuk a keresztényeknek és mindenkinek azt a szabad választást, hogy azt a vallást kövesse, amelyiket akarja, úgyhogy bármelyik istenség vagy mennyei hatalom jóakarattal lehessen irántunk és mindenki iránt, aki hatalmunk alatt él.” (Részlet egy császári rendeletből)

a) Melyik mai várost jelöli a szövegben szereplő Mediolanum, ahol kiadták a dokumentumot?

**…………………………………………………………………………………………………**

b) Melyik évben adták ki a rendeletet?

**…………………………………………………………………………………………………**

c) Mit biztosít a keresztényeknek a szöveg? Határozza meg egyetlen kifejezéssel!

**…………………………………………………………………………………………………**

d) Mi a politikai jelentősége a római császárok szemszögéből a rendelkezésnek?

**…………………………………………………………………………………………………**

**…………………………………………………………………………………………………**

**Megoldás**

1. feladat: A korai kereszténység. (Elemenként 1 pont, összesen 4 pont.)

a) Milánó

b) (Kr. u.) 313-ban.

c) Vallásszabadságot.

d) Biztosította a császárok számára a keresztények támogatását. (A válasz más

megfogalmazásban is elfogadható. Más, a kérdésre adott helyes válasz is elfogadható.)